תמאש דארני

תמאש דארני (בהונגרית: Darnyi Tamás; נולד ב-3 ביוני 1967). הוא שחיין עבר הונגרי, אלוף אולימפי, אלוף עולם, אלוף אירופה ושיאן עולם בסגנון מעורב אישי. אחד מגדולי השחיינים בכל הזמנים.

ביוגרפיה 
דארני נולד בבודפשט, הונגריה. אביו, פועל במפעל פלדה שלח אותו ללמוד לשחות בגיל 6. מאוחר יותר הוא הצטרף למועדון המרכזי לספורט בהדרכת המאמן המצליח תמאש סצ'י. בשנת 1982 הוא נפגע בפניו על ידי כדור שלג ונזקק לארבעה ניתוחים בלייזר על מנת לחבר את הרשתית שלו ולהציל את ראייתו. למרות זאת ראייתו בעין שמאל נפגעה והיא קיימת ב-50%.

קריירה בינלאומית בשחייה 
תחילת הקריירה הבינלאומית שלו החלה בסופיה, בולגריה באליפות אירופה בשחייה בשנת 1985 שם זכה לראשונה בשתי מדליות זהב במשחים ל-200 מטר ו-400 מטר מעורב אישי.

באליפות העולם בשחייה שנערכה במדריד, ספרד בשנת 1986 דארני זכה בשתי מדליות זהב במשחי מעורב אישי. ב-200 מטר מעורב אישי הוא קבע תוצאה של 2:01.57 דקות לפני שיאן העולם השחיין הקנדי אלכס באומן ובמשחה ל-400 מטר מעורב אישי הוא קבע תוצאה של 4:18.98 דקות לפני השחיין הרוסי ואדים יארושצ'וק והשיאן העולמי אלכס באומן.

שנה מאוחר יותר בשנת 1987 במסגרת אליפות אירופה בשחייה שנערכה בשטרסבורג, צרפת הוא שוב ניצח בשני משחי מעורב אישי, והפעם לראשונה שבר את השיאים העולמיים. 2:00.56 דקות ב-200 מטר מעורב אישי ו-4:15.42 דקות ב-400 מטר מעורב אישי.

באולימפיאדת סיאול (1988) דארני המשיך להוכיח עליונות במשחי מעורב אישי כשזכה בשתי מדליות זהב ובשני שיאי עולם. ב-200 מטר מעורב אישי קבע תוצאה של 2:00.17 דקות וב-400 מטר מעורב אישי תוצאה של 4:14.75 דקות.

באליפות אירופה בשחייה שנערכה בבון, גרמניה בשנת 1989 הוא המשיך במסורת המדהימה שלו וזכה בשלוש מדליות זהב. בשני משחי מעורב אישי, 200 מטר מעורב אישי-2:01.03 דקות, 400 מטר מעורב אישי-4:15.25 דקות וב-200 מטר פרפר בתוצאה של 1:58.87 דקות.

באליפות העולם בשחייה שנערכה בפרת' אוסטרליה בשנת 1991 הוא זכה שוב בשני משחי מעורב אישי בתוצאות נפלאות של שיאי עולם חדשים. ב-200 מטר מעורב אישי היה לשחיין הראשון בהיסטוריה שיורד מתחת לגבול 2 דקות וקבע תוצאה של 1:59.36 דקות וב-400 מטר מעורב אישי תוצאה של 4:12.36 דקות. הוא השתתף גם במשחה ל-200 מטר פרפר וזכה במדליית הארד בתוצאה של 1:58.25 אחרי השחיינים מלווין סטיוארט האמריקאי (1:55.69 דקות) והגרמני מייקל גרוס (1:56.78 דקות).

דארני המשיך להפגין יכולת מרשימה ובאולימפיאדת ברצלונה (1992) וזכה שוב בשתי מדליות זהב במשחי מעורב אישי. הוא היה לשחיין הראשון בהיסטוריה שניצח בשתי אולימפיאדות רצופות, משחים אלו. ב-200 מטר מעורב אישי קבע זמן של 2:00.76 דקות וב-400 מטר מעורב אישי תוצאה של 4:14.23 דקות, שיא אולימפי חדש.

הקריירה שלו הסתיימה במדליית זהב נוספת באליפות אירופה בשחייה שנערכה בשפילד, אנגליה בשנת 1993 ב-400 מטר מעורב אישי.

דארני ללא ספק יזכר כאחד השחיינים הטובים ביותר בכל הזמנים בגלל יכולתו המופלאה בשחיית מעורב  אישי, שליטה בכל ארבעת הסגנונות וכן לאורך זמן שליטה של 7 שנים מ-1985 ועד 1992.

תארים והישגים 
דארני שיפר את השיא העולמי 7 פעמים. 3 פעמים ב-200 מטר מעורב אישי, 3 פעמים ב-400 מטר מעורב אישי ופעם אחת ב-200 מטר גב.
שיאו העולמי ב-200 מטר מעורב אישי נשבר על ידי השחיין הפיני יאני סייבינן ונקבע על 1:58.16 דקות בשנת 1994 באליפות העולם ברומא, איטליה.
שיאו העולמי ב-400 מטר מעורב אישי נשבר על ידי השחיין האמריקאי טום דולאן ונקבע על 4:12.30 דקות (שיפור של 6 מאיות השנייה), בשנת 1994 באליפות העולם ברומא, איטליה.
דארני זכה פעמיים בתואר שחיין השנה בעולם בשנים 1987 ו-1991.
דארני זכה שלוש פעמים בתואר שחיין השנה באירופה בשנים 1987, 1988 ו-1991.
דארני זכה חמש פעמים בתואר ספורטאי השנה בהונגריה בשנים 1986, 1987, 1988, 1990 ו-1992.
בשנת 2000 זכה דארני להכלל בהיכל התהילה הבינלאומי של השחייה.

ראו גם 

התפתחות שיא העולם במשחה ל-200 מטר מעורב אישי (ויקיפדיה האנגלית)
התפתחות שיא העולם במשחה ל-400 מטר מעורב אישי (ויקיפדיה האנגלית)

קישורים חיצוניים

הערות שוליים 

אלופי עולם בשחייה
שחייני מעורב אישי
שחיינים באולימפיאדת סיאול (1988)
שחיינים באולימפיאדת ברצלונה (1992)
אלופים אולימפיים הונגרים: שחייה
שיאני עולם הונגרים: שחייה
ילידי 1967